Twee in Garies glo in onwettige besit van vetplanteKnopies (Foto: Abu Shawka, eie werk via Wikimedia Commons) Die polisie in Garies in die Noord-Kaap het twee mans in hegtenis geneem op aanklag van die onwettige besit van vetplante ter waarde van ongeveer R200 000. “Sers. Johan de Waal was op Dinsdag omstreeks 04:00 besig met roetine-inspeksies op ŉ plaas naby Garies,” sê lt.kol. Sergio Kock, woordvoerder van die polisie. “Hy het ŉ verdagte motor op die N7 opgemerk wat stilgehou en ŉ U-draai gemaak het.” De Waal het ondersoek gaan instel waar die motor stilgehou het en op twee mans afgekom met vermeende gestroopte Conophytums (ook bekend as knopies of waterblasies) in hul besit. “Die verdagtes, onderskeidelik 22 en 28 jaar oud, sal binnekort in die Springbok-landdroshof verskyn. Die ondersoek duur voort.” Die waarnemende distriksbevelvoerder vir Namakwa, kol. Schalk Andrews, het sers. De Waal geloof vir sy vinnige optrede. “Die polisie sal sy pogings verskerp om onwettige stropery van vetplante in die Namakwa-distrik te bekamp.” ‘n Knopie of waterblasie is dwergvetplantjies en deel van die vygiefamilie. Die SANBI-rooilys vermeld 103 spesies en talle subspesies waarvan party net van een plek bekend is. Dit lê soos balletjies of suiltjies tussen die klippe.